Robert Forster «The Evangelist»
(Tuition/Tuba) 

Rørende hyllest til avdød partner. 

På åttitallet var The Go-Betweens Australias svar på The Smiths og R.E.M. - stilmessig og kvalitetsmessig, om ikke salgsmessig. 
Etter å ha ligget brakk som gruppe hele nittitallet gjorde de et formidabelt kunstnerisk comeback dette tiåret, og lagde sin kanskje beste plate, «Oceans Apart», i 2005. 
Året etter ble det stopp, for da døde Grant McLennan, halvparten av den kreative kjernen i bandet. 

Robert Forster er den gjenlevende halvparten, og med sitt første soloalbum på 12 år byr han på sørgmodig, akustisk drevet rock helt i tråd med det siste han og McLennan lagde sammen. 
Dødsfallet kaster selvsagt skygge over platen, noe Forster takler med verdighet og en rak rygg som bærer praktfulle melodier og oppløftende tekster. 

Det er en ikke ubetydelig «Automatic For The People»-følelse over «The Evangelist». 
Forskjellen på den nye R.E.M.-platen og denne er forskjellen på rock som underholdende repetisjonsøvelse og rock som vital videreføring av ubesudlet magi. 

Anbefalt kjøp: 
«Pandanus», «The Evangelist», «Let Your Light In, Babe», «A Place To Hide Away», «It Ain't Easy» 
